অষ্টমীতে ঘূর্ণাবর্ত নবমীতে নিম্নচাপ দশমী থেকে কার্নিভাল, বিরাট বৃষ্টিতে ভাসবে দক্ষিণবঙ্গ?

কলকাতা: আজ মহাসপ্তমী। সপ্তমীর সকাল-দুপুর রোদ্দুরে ঝলমল। বৃষ্টিহীন আশ্বিনে যেমনটা হয়ে থাকে, এ-ও ঠিক তা-ই। সকাল থেকে প্যান্ডেলে ভিড় জমিয়েছেন। আর বিকেল হতেই প্যান্ডেলে প্যান্ডেলে ভিড়। পুজোর মাঝেই ফের আবহাওয়ার পরিবর্তনের ইঙ্গিত (Durgqa Puja 2025 weather) হাওয়া অফিসের। আগামী ৩০ সেপ্টেম্বর আন্দামান সাগরে ঘূর্ণাবর্ত ঘনীভূত হবে, যেটি ১ অক্টোবর, অর্থাৎ মহানবমীর দিনই বঙ্গোপসাগরে নিম্নচাপে পরিণত হতে পারে। এর জেরে নবমীর রাত থেকেই আবহাওয়ার বদল ঘটবে। কলকাতা-সহ দক্ষিণবঙ্গের একাধিক জেলায় ভারী বৃষ্টির (Durga Puja Rain Forecast,) সম্ভাবনা রয়েছে। দশমী ও একাদশীতেও দুর্যোগপূর্ণ পরিস্থিতি তৈরি হতে পারে। কোন কোন জেলায় বৃষ্টির পূর্বাভাস রয়েছে? জেনে নিন কী বলছে হাওয়া অফিস।

পুজোর আগেই দুর্যোগে ভেসেছে কলকাতা ও সংলগ্ন জেলাগুলি। তবে সপ্তমীতে ভারী বৃষ্টির সম্ভাবনা নেই। ফলে আজ চুটিয়ে ঠাকুর দেখা চলছে। অষ্টমীর পুষ্পাঞ্জলি দিয়ে তাড়াতাড়ি বেরিয়ে পড়তে হবে ঠাকুর দেখতে। কারণ কাল উত্তর আন্দামান সাগরে ফের তৈরি ঘূর্ণাবর্ত। যার প্রভাবে বিকেলের পর আবহাওয়া পরিবর্তনের সম্ভাবনা রয়েছে। নবমী নিশি পেরতে না পেরতেই আকাশ ঢাকবে কালো মেঘে। দশমী এবং একাদশীতে নিম্নচাপের বৃষ্টিতে ভাসতে পারে কলকাতা-সহ দক্ষিণবঙ্গের বেশ কয়েকটি জেলা। দক্ষিণবঙ্গের পাশাপাশি, এই ২ দিন উত্তরবঙ্গেও ভারী বৃষ্টির পূর্বাভাস রয়েছে।

আরও পড়ুন: বৃষ্টিহীন সপ্তমী, জনজোয়ারে ভাসছে কল্লোলিনী তিলোত্তমা

১ ও ২ অক্টোবর বাংলা ও ওড়িশার জেলেদের সমুদ্রে না যাওয়ার পরামর্শ দেওয়া হয়েছে। ৩০ থেকে ৪০ কিলোমিটার প্রতি ঘণ্টা বেগে দমকা হাওয়ার সম্ভাবনা রয়েছে। ফলে দশমীর দিনে পুজোমণ্ডপ ও বিসর্জন কার্নিভালের আয়োজন বাধাপ্রাপ্ত হতে পারে। আলিপুর আবহাওয়া দফতর জানিয়েছে, অষ্টমীতে উত্তর ২৪ পরগনা, মুর্শিদাবাদ, বীরভূম, পূর্ব ও পশ্চিম বর্ধমান এবং নদিয়া জেলায় বজ্রবিদ্যুৎ ও ঝোড়ো হাওয়ার সঙ্গে বৃষ্টির পূর্বাভাস দিয়েছে আবহাওয়া দফতর। দক্ষিণবঙ্গের একাধিক জায়গায় হালকা থেকে মাঝারি বৃষ্টিই হতে পারে। নবমীতে (Navami Weather) দক্ষিণ ২৪ পরগনায় অতিভারী বৃষ্টির সতর্কতা জারি হয়েছে। পাশাপাশি নদিয়া, উত্তর ২৪ পরগনা, পূর্ব ও পশ্চিম মেদিনীপুর, হাওড়া এবং হুগলিতে ভারী বৃষ্টির আশঙ্কা করা হচ্ছে। উপকূলবর্তী জেলাগুলিতে ঝড়-বৃষ্টি বেশি প্রভাব ফেলতে পারে।

উত্তরবঙ্গের দিকেও অষ্টমী পর্যন্ত ভারী বৃষ্টির আশঙ্কা নেই। দার্জিলিং, কালিম্পং, আলিপুরদুয়ার ও কোচবিহার-সহ প্রায় সব জেলায় বজ্রবিদ্যুৎ-সহ বিক্ষিপ্ত বৃষ্টির পূর্বাভাস রয়েছে। নবমীর দিন থেকেই আবহাওয়া পাল্টে যাবে বলে জানিয়েছে হাওয়া অফিস। বজ্রবিদ্যুৎ-সহ হালকা বৃষ্টি হলেও রাত বাড়তেই ভারী বৃষ্টির আশঙ্কা। বৃহস্পতিবার অর্থাৎ দশমীতে প্রবল বৃষ্টি ও ঝোড়ো হাওয়ার সম্ভাবনা বেশি। শুক্রবার একাদশীতেও কিছু এলাকায় বজ্রবিদ্যুৎ-সহ বৃষ্টি চলতে পারে। তবে শনিবার থেকে পরিস্থিতির উন্নতি হবে বলে আশা জানিয়েছে আবহাওয়া দফতর।

দেখুন ভিডিও